Sairaalaan kulkeminen muulla kuin yleisellä kulkuvälineellä 2022

|  |  |
| --- | --- |
| Kuvaus: | Taksin käyttö ja tilaaminen sairaalaan kulkemisessa, eKirje |

Kela korvaa potilaiden sairaalamatkojen kustannuksia. Korvaus maksetaan halvimman kuljetusvaihtoehdon mukaisesti. Halvin vaihtoehto on yleensä yleinen kulkuneuvo (linja-auto, juna, Pali-liikenne). Alle 100 km matkoissa myös oma auto rinnastetaan halvimmaksi vaihtoehdoksi. Selvittäkää aina ensin mahdollisuutenne matkustaa sairaalaan yleisillä kulkuneuvoilla. Jos kuitenkinsairaus tai kulkuyhteyksien puuteestää tämän halvimman vaihtoehdon käytön, voi taksin käyttö olla tarpeellista.

Kela korvaa taksin käytön kustannukset, kun tarvitsette taksin

* terveydentilan vuoksi (saatte todistuksen sairaalasta, jos terveydenhuollon henkilö arvioi teidän tarvitsevan taksia)
* terveydenhuollon tilaamalle yksittäiselle paluumatkalle sairaalasta kotiin asiakas ei tarvitse SV-67 todistusta
* puutteellisten liikenneolosuhteiden vuoksi (terveydenhuollon todistusta ei tarvita)

Taksimatka tilataan *oman alueen tilausvälityskeskuksen numerosta (kaksi vaihtoehtoa).* Puhelut ovat maksuttomia:

**Pohjois-Savon** maakunnan alueella **puh. 0800 414 614 (Taksi Helsinki Oy)**

 **puh. 0800 102 000 (Joensuun Taksi Oy)**

**Pohjois-Karjalan** maakunnan alueella puh. 0800 101 000 (Joensuun Taksi Oy)

 puh. 0800 021 85 (Menevä Oy)

**Keski-Suomen** maakunnan alueella puh. 0800 414 608 (Taksi Helsinki Oy)

puh. 0800 021 83 (Menevä Oy)

**Etelä- Savon** maakunnan alueella puh. 0800 415 700 (DRide Oy)

puh. 0800 306 600 (Savon Taksidata Oy)

Jos lähdette matkaan muualta kuin yllä mainituilta alueilta, tilatkaa taksi oman alueenne tilausvälityskeskuksesta (ks. Kelan verkkosivut).

Tilatkaa matka heti, kun olette saanut ajan sairaalaan tai viimeistään matkaa edeltävänä päivänä ennen klo 14.00. Voitte tilata samalla kertaa useamman kyydin, jos teillä on etukäteen sovittu muita aikoja sairaalaan. Meno-paluumatkan tilaaminen on mahdollista, kun kyseessä on käyntiluontoinen matka.

Kun soitatte taksikeskukseen, teiltä kysytään mm. seuraavia matkaan liittyviä

tietoja:

* nimi ja henkilötunnus
* osoite, josta auto noutaa teidät
* matkan määränpää, esim. sairaalan nimi
* kellonaika, jolloin teidän tulee olla perillä
* tuleeko mukaanne apuvälineitä
* tarvitsetteko saattajan terveydentilanne vuoksi
* puhelinnumero, josta teidät tavoittaa.

Taksikeskus ilmoittaa puhelun yhteydessä, koska auto noutaa teidät. Samassa kuljetuksessa voi olla myös muita matkustajia.

Esittäkää Kela-kortti autoilijalle ennen matkan alkamista. Saatte Kelan matkakorvauksen heti taksissa (maksatte matkasta vain omavastuuosuuden, yhdensuuntaiselta matkalta enintään 25 €).

Säilyttäkää terveydenhuollosta matkaa varten saamanne Todistus matkakorvausta varten (SV67-lomake) seuraavan vuoden kesäkuun loppuun saakka, sillä Kela voi pyytää niitä teiltä myöhemmin. Pitkäaikaistodistus tulee toimittaa Kelaan!

Jos tilaamaanne kuljetukseen tulee muutoksia tai kuljetus peruuntuu, ilmoittakaa niistä viipymättä taksikeskukseen.

Jos tilaatte matkan Pohjois-Savossa, Pohjois-Karjalassa, Keski-Suomessa tai Etelä- ja Itä-Savossa muualta kuin taksikeskuksesta, teidän tulee maksaa matkan koko hinta ja matkasta ei saa Kela-korvausta eikä se kerrytä vuotuista omavastuukattoa.

**Sairaalasta paluu**

Kotiin palaaminen tapahtuu ensisijaisesti yleisellä kulkuneuvolla. Sairautenne estäessä yleisen kulkuneuvon käytön, lääkäri tai hoitohenkilökuntaan kuuluva arvioi taksin käytön ja antaa siitä todistuksen. Henkilökunta tilaa tarvittaessa kyydin. Taksinkuljettaja hakee teidät tarvittaessa osastolta, missä olette hoidettavana. Tai taksikuljetusta odotetaan Pää-, Kaari- tai Sädesairaalan sisääntuloaulassa, josta taksinkuljettaja noutaa teidät.

Paluumatkalla taksi voi Kelan korvaamana tehdä tarvittaessa yhden poikkeaman reittiä lähellä olevaan apteekkiin.

**Muistamista helpottamaan**

Jos olette tilannut sairaalaan menokyydin taksikeskuksesta, merkitkää tähän puhelimessa saamanne noutoaika \_\_\_.\_\_\_. 20 \_\_\_ klo \_\_\_\_\_\_.